ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

(*Πολιτική Αίτηση Αρ. 109/2023*)

18 Σεπτεμβρίου, 2023

[ΕΦΡΑΙΜ, Δ/στής]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΚΑΙ 30 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ J. W., ΜΕ ΑΡ. ΚΥΠΡΙΑΚΟΥ ΔΙΑΒΑΤΗΡΙΟΥ [ ] ΑΠΟ ΚΙΝΑ, ΓΙΑ ΕΠΕΚΤΑΣΗ ΤΗΣ ΠΡΟΘΕΣΜΙΑΣ ΓΙΑ ΚΑΤΑΧΩΡΙΣΗ ΑΙΤΗΣΗΣ ΓΙΑ ΕΞΑΣΦΑΛΙΣΗ ΑΔΕΙΑΣ ΓΙΑ ΤΗΝ ΚΑΤΑΧΩΡΙΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΠΡΟΝΟΜΙΑΚΟΥ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΣΥΛΛΗΨΗΣ ΗΜΕΡΟΜΗΝΙΑΣ 04.04.023 ΠΟΥ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΥΚΩΣΙΑΣ ΔΥΝΑΜΕΙ ΤΟΥ ΑΡΘΡΟΥ 18 ΤΟΥ ΚΕΦ. 155.

...........................

 *Ν. Θεοδώρου, για Ν.Α. Θεοδώρου & Σία Δ.Ε.Π.Ε.*, για τον Αιτητή.

**Α Π Ο Φ Α Σ Η**

(Απευθείας από την Έδρα)

 **ΕΦΡΑΙΜ, Δ.**: Με την υπό κρίση Αίτηση ο Αιτητής ζητά επέκταση της προθεσμίας για να καταχωρίσει αίτηση για άδεια καταχώρισης αίτησης για την έκδοση προνομιακού εντάλματος Certiorari με το οποίο να ακυρώνεται το εκδοθέν ένταλμα σύλληψης ημερ. 4.4.2023 εναντίον του.

Η Αίτηση συνοδεύεται από ένορκη δήλωση του ΑΠ, δικηγόρου στο δικηγορικό γραφείο το οποίο εκπροσωπεί τον Αιτητή καθότι ο τελευταίος διαμένει μόνιμα στο εξωτερικό, στην Κίνα. Ο ΑΠ ισχυρίζεται ότι στις 29.8.2023 ο Αιτητής έλαβε γνώση για την έκδοση διαταγμάτων δυνάμει του περί Προστασίας του Απόρρητου της Ιδιωτικής Επικοινωνίας (Παρακολούθηση Συνδιαλέξεων και Πρόσβαση σε Καταγεγραμμένο Περιεχόμενο Ιδιωτικής Επικοινωνίας) Ν.92/96. Κατόπιν αίτησης ημερ. 29.8.2023 εκ μέρους του Αιτητή ενώπιον του Επαρχιακού Δικαστηρίου Λευκωσίας, και σύμφωνα με τις οδηγίες του Δικαστηρίου οι δικηγόροι του Αιτητή έλαβαν αυθημερόν αντίγραφα της αίτησης για την έκδοση των ως άνω διαταγμάτων και της ένορκης δήλωσης προς υποστήριξη αυτής, τα οποία επισυνάπτει ως Τεκμήριο 1. Στη σελ. 70 της ένορκης δήλωσης του Τεκμηρίου 1, γίνεται αναφορά στην έκδοση εντάλματος σύλληψης ημερ. 4.4.2023 εναντίον του Αιτητή και ότι αυτός δεν διαμένει στην Κύπρο και αναζητείται. Σύμφωνα πάντα με τον ΑΠ, στις 31.8.2023 καταχωρίστηκε η Γενική Αίτηση αρ. 307/2023 για παραχώρηση πιστών αντιγράφων του εν λόγω εντάλματος σύλληψης. Η Αίτηση ορίστηκε την 1.9.2023, όταν, κατόπιν οδηγιών του Δικαστηρίου, δόθηκαν αντίγραφα του εντάλματος και του όρκου στους δικηγόρους του Αιτητή, Τεκμήριο 2. Ο ΑΠ ισχυρίζεται ότι ο Αιτητής πληροφορήθηκε για το ένταλμα σύλληψης μετά τη λήξη της προθεσμίας καταχώρισης αίτησης για την έκδοση προνομιακού εντάλματος και επομένως υπήρχε αντικειμενική αδυναμία να καταχωρίσει τέτοια αίτηση εντός της προβλεπόμενης προθεσμίας. Ο ΑΠ εισηγείται ότι συντρέχουν οι προϋποθέσεις για την έγκριση της υπό κρίση Αίτησης και παραθέτει συνοπτικά τους λόγους για τους οποίους θεωρεί ότι το ένταλμα εκδόθηκε καθ’ υπέρβαση εξουσίας.

Κατά την αγόρευση του ο δικηγόρος του Αιτητή επισήμανε ότι ο Αιτητής δεν γνώριζε ούτε και μπορούσε να γνωρίζει ενωρίτερα για την έκδοση του εντάλματος σύλληψης εναντίον του, ούτως ώστε να συντρέχουν εξαιρετικές περιστάσεις που δικαιολογούν την έγκριση της Αίτησης.

Ο ***Καν. 5 του περί Ανωτάτου Δικαστηρίου (Δικαιοδοσία Έκδοσης Ενταλμάτων Προνομιακής Φύσεως) Διαδικαστικού Κανονισμού του 2018***, στον οποίο στηρίζεται μεταξύ άλλων η Αίτηση, προνοεί ως εξής:

*«(1) Αίτηση για άδεια καταχωρείται το συντομότερο από την έκδοση της προσβαλλόμενης απόφασης, διατάγματος ή πράξης. Σε κάθε περίπτωση δεν πρέπει να υπερβαίνει τις 45 ημέρες από την έκδοση της προσβαλλόμενης απόφασης, διατάγματος ή πράξης.*

*(2) Το Δικαστήριο δύναται να επεκτείνει την προθεσμία που αναφέρεται στην παράγραφο (1) του παρόντος Κανονισμού εάν καταδειχθούν εξαιρετικές περιστάσεις που παρεμπόδισαν τον αιτητή να καταχωρήσει την αίτηση του εντός της προβλεπόμενης προθεσμίας.*»

 Στην υπόθεση ***Αναφορικά με την Αίτηση του χχχ-Manuel Pulher, Πολ. Έφεση Αρ. 404/2019, ημερ. 10.12.2020***, περιέχεται σύνοψη των αρχών που διέπουν την άσκηση αυτής της εξουσίας επέκτασης από το Δικαστήριο στο ακόλουθο διαφωτιστικό απόσπασμα:

«*Με δεδομένη τη φύση της διαδικασίας του Certiorari, οι «εξαιρετικές περιστάσεις», που αναφέρονται στον Κ.5, όπως προκύπτει από τη χρήση της λέξης «εξαιρετικές», πρέπει να είναι υφιστάμενες περιστάσεις, οι οποίες παρεμποδίζουν τον αιτητή από του να αποταθεί έγκαιρα στο Δικαστήριο προς διεκδίκηση θεραπείας. Ο λόγος που επιζητείται παράταση, δυνάμει του Κ.5, θα πρέπει, αντικειμενικά κρινόμενος, να αποτελεί έναν ιδιαίτερο, πέραν του συνηθισμένου, λόγο που δεν επέτρεψε στον αιτητή να αποταθεί στο Δικαστήριο για προνομιακή θεραπεία, εντός του χρόνου που προβλέπεται από τον Κανονισμό και το συμφέρον της δικαιοσύνης να απαιτεί την επέκταση του χρόνου.*

*Ο χρόνος που ο αιτητής έλαβε γνώση ή θα μπορούσε να λάβει γνώση της διαδικασίας που επιθυμεί να ακυρώσει με τη χρήση του προνομιακού εντάλματος, είναι σημαντικό στοιχείο. Όπου, όπως εν προκειμένω, ο αιτητής έλαβε έγκαιρα γνώση της διαδικασίας εναντίον του, η παράλειψή του να ενεργήσει άμεσα προς επιδίωξη θεραπείας, εναποθέτει στον αιτητή επιπρόσθετο βάρος να πείσει ότι ο λόγος που προβάλλει είναι τέτοιος που αποτελεί ένα σοβαρό πρόσκομμα στην επιδίωξη προνομιακής θεραπείας, έτσι ώστε το συμφέρον της δικαιοσύνης να εξυπηρετείται με την επέκταση του χρόνου.*»

 Από την ενώπιον του Δικαστηρίου μαρτυρία, προκύπτει πως παρά την έκδοση του εντάλματος σύλληψης στις 4.4.2023 και με βάση το περιεχόμενο της ένορκης δήλωσης που συνοδεύει την αίτηση για αποκάλυψη τηλεπικοινωνιακών δεδομένων ημερ. 28.7.2023 το εν λόγω ένταλμα εκκρεμούσε για εκτέλεση λόγω της διαμονής του Αιτητή στο εξωτερικό. Προκύπτει επίσης πως, ενώ το διάταγμα αποκάλυψης τηλεπικοινωνιακών δεδομένων εκδόθηκε στις 28.7.2023, ο Αιτητής έλαβε γνώση για πρώτη φορά για το εν λόγω ένταλμα μέσω της πληροφόρησης του για την έκδοση του διατάγματος αποκάλυψης τηλεπικοινωνιακών δεδομένων στις 29.8.2023. Έκτοτε, ο Αιτητής, μέσω των δικηγόρων του, ενήργησε τάχιστα εξασφαλίζοντας την ίδια κιόλας μέρα αντίγραφα της αίτησης και της ένορκης δήλωσης. Ακολούθησε η καταχώριση αίτησης δύο μέρες αργότερα και η εξασφάλιση αντιγράφου του εντάλματος σύλληψης και του όρκου την επομένη ενώ σε διάστημα τριών ημερών επανήλθε με την καταχώριση της παρούσας.

Υπό το φως των πιο πάνω δεδομένων, το Δικαστήριο ικανοποιείται ότι στην προκειμένη περίπτωση υπήρχε αντικειμενική και δικαιολογημένη αδυναμία καταχώρισης από τον Αιτητή αίτησης για παραχώρηση άδειας εντός της προβλεπόμενης προθεσμίας των 45 ημερών από την έκδοση του εντάλματος σύλληψης, εφόσον το πληροφορήθηκε πολύ αργότερα. Με την πληροφόρηση, ο Αιτητής έδρασε χωρίς καθυστέρηση αλλά άμεσα και σε διάστημα λίγων ημερών εξασφάλισε τα σχετικά στοιχεία και ήταν σε θέση να καταχωρίσει την παρούσα.

 Η μονομερής αίτηση για εξασφάλιση άδειας για καταχώριση αίτησης δια κλήσεως για έκδοση προνομιακού εντάλματος Certiorari, να καταχωριστεί εντός επτά ημερών από σήμερα.

Καμία διαταγή για έξοδα.

 Ε. ΕΦΡΑΙΜ, Δ.

/κβπ